ธอส.ประกาศเดินหน้า 4 เรื่องด่วนเพื่อสนับสนุนตามนโยบายรัฐบาล
ประธานกรรมการธนาคารอาคารสงเคราะห์ (ธอส.) ประกาศเดินหน้า 4 เรื่องเร่งด่วนเพื่อสนับสนุนนโยบายกระตุ้นเศรษฐกิจตามนโยบายรัฐบาล สร้างโอกาสให้กลุ่มผู้มีรายได้น้อยและปานกลางได้มีที่อยู่อาศัยเป็นของตนเอง ย้ำ ธอส. มีความแข็งแกร่งในทุกด้าน ยืนยันพร้อมขยายกรอบวงเงิน "มาตรการเพื่อส่งเสริมการให้สินเชื่อที่อยู่อาศัยแก่ผู้มีรายได้น้อยและปานกลาง" อีก 10,000 ล้านบาท หลังจากที่ล่าสุด ณ วันที่ 1 ธันวาคม 2558 มีจำนวนผู้แสดงความประสงค์ยื่นคำขอกู้แล้วประมาณ 15,000 ล้านบาท ได้รับการอนุมัติแล้ว 5,270 ล้านบาท คาดว่ายอดอนุมัติจะถึง 10,000 ล้านบาทตามกรอบวงเงินระยะแรกของโครงการได้ภายในกลางเดือนธันวาคม 2558 และประกาศจัดงาน "ธอส. มหกรรมที่อยู่อาศัย-สินเชื่อเพื่อประชาชน" ในพื้นที่ 4 จังหวัด หวังเพิ่มช่องทางให้ประชาชนสามารถเข้าถึงมาตรการสินเชื่อเพิ่มขึ้น
4 ธ.ค. 2558

นายสุรชัย ดนัยตั้งตระกูล ประธานกรรมการธนาคารอาคารสงเคราะห์ (ธอส.) เปิดเผยว่า หลังจากที่คณะรัฐมนตรี(ครม.)ได้มีมติแต่งตั้งให้ดำรงตำแหน่งประธานกรรมการ ธอส.ตั้งแต่วันที่ 3 พฤศจิกายน 2558 จึงได้มอบนโยบายให้ฝ่ายบริหารทราบถึงสิ่งสำคัญที่ธนาคารต้องดำเนินการอย่างเร่งด่วนในขณะนี้
ประกอบด้วย 4 เรื่องสำคัญคือ 1.การขับเคลื่อน “มาตรการเพื่อส่งเสริมการให้สินเชื่อที่อยู่อาศัยแก่ผู้มีรายได้น้อยและปานกลาง” ภายใต้กรอบวงเงินรวม 10,000 ล้านบาท ซึ่งเป็นหนึ่งในมาตรการกระตุ้นเศรษฐกิจตามนโยบายรัฐบาลที่เริ่มเปิดรับยื่นคำขอกู้ตั้งแต่วันที่ 19 ตุลาคม 2558 และในปัจจุบันยังคงมีประชาชนให้ความสนใจติดต่อเข้ามาใช้บริการอย่างต่อเนื่อง โดยยืนยันว่าหากมียอดอนุมัติสินเชื่อตามมาตรการดังกล่าวใกล้ถึงกรอบวงเงิน 10,000 ล้านบาทแล้ว คณะกรรมการธนาคารพร้อมประชุมในช่วงปลายเดือนธันวาคมนี้ เพื่อพิจารณาปรับเพิ่มวงเงินของมาตรการอีก 10,000 ล้านบาทได้ทันที 2. โครงการบ้านประชารัฐ
โดยการให้ ธอส. เข้าไปมีส่วนร่วมกับการเคหะแห่งชาติและผู้ประกอบการอสังหาริมทรัพย์ในการจัดทำผลิตภัณฑ์สินเชื่ออัตราดอกเบี้ยต่ำเพื่อเพิ่มโอกาสให้ผู้มีรายได้น้อยมีที่อยู่อาศัยเป็นของตนเองและลดปัญหาความเหลื่อมล้ำทางสังคม 3.สนับสนุนการพัฒนาระบบชำระเงินอิเล็กทรอนิกส์แห่งชาติ(E-Payment) ซึ่งถือเป็นนโยบายของกระทรวงการคลัง ที่ต้องการส่งเสริมให้ประชาชนชำระเงินผ่านบัตรอิเล็กทรอนิกส์ ทั้งบัตรเดบิตการ์ด เครดิตการ์ด
โดยปัจจุบัน ธอส. อยู่ระหว่างการศึกษาแนวทางการจัดทำบัตรเดบิต รวมถึงบัตรเครดิต ซึ่งอาจดำเนินการได้ผ่านการร่วมกับสถาบันการเงินแห่งอื่น และ 4.โครงการให้ความรู้กับประชาชนที่ต้องการมีบ้าน โดยการส่งเจ้าหน้าที่ของ ธอส. ที่มีความเชี่ยวชาญในด้านสินเชื่อที่อยู่อาศัยและการออมไปเปิดคลินิกให้ความรู้กับประชาชนในพื้นที่ต่างๆ โดยร่วมมือกับหน่วยงานทั้งภาครัฐและเอกชน ซึ่งจะช่วยให้ประชาชนได้ทราบถึงวิธีที่จะทำให้มีที่อยู่อาศัยเป็นของตนเองได้ง่ายยิ่งขึ้น และโครงการดังกล่าวถือเป็นส่วนหนึ่งของกิจกรรมตอบแทนสังคมและสิ่งแวดล้อม หรือ CSR ด้านที่อยู่อาศัยของธนาคารอีกด้วย
ขณะที่นางไลวรรณ ปองเสงี่ยม รองกรรมการผู้จัดการ และรักษาการกรรมการผู้จัดการ ธอส. เปิดเผยถึงความคืบหน้าของการจัดทำ “มาตรการเพื่อส่งเสริมการให้สินเชื่อที่อยู่อาศัยแก่ผู้มีรายได้น้อยและปานกลาง” ว่าล่าสุด ณ วันที่ 1 ธันวาคม 2558 มีจำนวนผู้แสดงความประสงค์ยื่นคำขอกู้เป็นจำนวนเงินประมาณ 15,000 ล้านบาท โดยแบ่งเป็นลูกค้าที่ยื่นเอกสารครบถ้วนและเข้าสู่กระบวนการพิจารณาสินเชื่อของธนาคารแล้วเป็นวงเงินกู้ถึง 9,971 ล้านบาท 6,741 ราย ได้รับการอนุมัติเงินกู้แล้ว 5,270 ล้านบาท 3,654 ราย และคาดว่าธนาคารจะสามารถอนุมัติเงินกู้ถึง 10,000 ล้านบาทตามกรอบวงเงินของโครงการระยะแรกได้ภายในกลางเดือนธันวาคม 2558
นางไลวรรณ ยังกล่าวด้วยว่า ธอส. ยังเตรียมร่วมกับผู้ประกอบการอสังหาริมทรัพย์ และศูนย์ข้อมูลเครดิตแห่งชาติ(เครดิตบูโร) จัดงาน “ธอส. มหกรรมที่อยู่อาศัย-สินเชื่อเพื่อประชาชน” ในพื้นที่ 4 จังหวัด ประกอบด้วย จังหวัดขอนแก่น จังหวัดสงขลา จังหวัดเชียงใหม่ และ จังหวัดชลบุรี เพื่อเพิ่มช่องทางให้ประชาชนสามารถเข้าถึง “มาตรการเพื่อส่งเสริมการให้สินเชื่อที่อยู่อาศัยแก่ผู้มีรายได้น้อยและปานกลาง” ได้สะดวกยิ่งขึ้น โดยผู้ที่เข้าร่วมงานสามารถเลือกที่อยู่อาศัยที่ถูกใจ พร้อมติดต่อขอรับคำปรึกษาหรือยื่นคำขอกู้กับเจ้าหน้าที่สินเชื่อที่เชี่ยวชาญของธนาคารภายในงานได้ทันที โดยจะมีการเปิดเผยรายละเอียดต่างๆ ของการจัดงานในเร็วๆ นี้ สอบถามเพิ่มเติมหรือติดตามข้อมูลข่าวสารของธนาคารได้ที่ธนาคารอาคารสงเคราะห์ทุกสาขาทั่วประเทศ หรือศูนย์ลูกค้าสัมพันธ์ (Call Center) โทร 0-2645-9000 หรือ www.ghbank.co.th และ Facebook fanpage ธนาคารอาคารสงเคราะห์